
Kjære leser!

Jeg ble begeistret over å få tilbud om å være med og skrive en spennende ny serie for Harlequin Legeromaner, der handlingen utspiller seg i den lille landsbyen Penhally i Cornwall. Som mange av dere vet, har jeg alltid hatt en forkjærlighet for Cornwall, og da jeg ble bedt omå  skrive historien til en sexy italiensk helt, satte jeg straks i gang med å skrive.

Marco Avanti er en supersexy italiensk lege med en spesiell interesse for barn. Han er sterk og trygg på seg selv, og er gjenstand for mange kvinners fantasier. Men han er ikke interessert i noen. Han elsker fremdeles sin kone Amy, som forlot ham to år tidligere.

Men Marco skal snart få et sjokk. Amy dukker plutselig opp en kald morgen i romjulen og ber om skilsmisse. Vil han la henne slippe unna enda en gang?

Det var en sann fryd å skape karakteren Marco. Han er i besittelse av alle de kvaliteter jeg forventer at en helt skal ha. Han er sterk, dyktig i jobben, selvsikker og lidenskapelig, men han har også en øm side og er fast bestemt på å beskytte de han bryr seg om.

Det var en glede å få jobbe sammen med så mange andre forfattere og de dyktige redaktørene i Harlequin. Jeg vet at Penhally Bay og innbyggerne der har blitt levende for oss alle, og forhåpentligvis har jeg skapt en historie som du kommer til å like.

Sarah



 




Velkommen til Penhally Bay!

I en bukt ved kysten av Cornwall ligger den pittoreske landsbyen Penhally. Med sine hvite sandstrender, praktfulle utsikt og fargerike befolkning, er den som en bortgjemt perle.

Du blir ønsket velkommen til en landsby der fiskebåtene ligger og dupper i bukten, surferne venter på den rette bølgen, vennlige ansikter møter deg i de brosteinsbelagte gatene og romantikken blomstrer i havbrisen …

Vi presenterer deg for Penhally Bays legekontor, der du kan møte teamet som blir ledet av den omsorgsfulle og myndige doktor Nick Tremayne.




1

Jeg vil skilles, jeg vil skilles, jeg vil skilles …

Ordene kvernet rundt i hodet på Amy mens drosjen snodde seg bortover de smale veiene som førte til den nordlige delen av Cornwalls kyst. Snøen som hadde falt den natten, hadde lagt seg som et fint pudderlag over markene, trærne og buskene, og landskapet gnistret i morgensolen. Det så ut til å bli en perfekt dag – perfekt for folk som ikke sto i ferd med å bryte ut av ekteskapet.

Hun var kvalm, og glimtet av havet i det fjerne fikk magen til å knyte seg enda mer. Det hjalp ikke hvor mye hun enn sa til seg selv at dette var det eneste riktige. Hun angret nesten på at hun hadde valgt å stå ansikt til ansikt med ham. Men hva kunne hun ellers gjøre når han nektet å svare på brevene og telefonene hennes?

Han ga henne ikke noe valg.

Mens hun så ut gjennom vinduet på de velkjente landemerkene, innrømte hun for seg selv at denne steile tausheten hans hadde overrasket henne. Det var så ulikt ham. Han var tross alt italiener, og hun hadde stålsatt seg mot et langvarig, sydende vulkanutbrudd.

Marco var ensporet og sta. En mann som visste hva han ville ha her i livet og tok det.

Og det viste jo at han tydeligvis ikke hadde villet ha henne.

Halsen snørte seg sammen, og hun svelget hardt mens hun kjempet for å holde tårene tilbake. Hun var klar over at hun oppførte seg fullstendig ulogisk. Hun hadde jo ikke ønsket at han skulle fly i flint og protestere vilt. Det ville ha gjort det mye vanskeligere å gjøre det som måtte gjøres.

Amy foldet hendene hardt sammen i fanget. Hun hadde mest lyst til å be sjåføren om å snu og kjøre tilbake til stasjonen, men hun visste at hun ikke kunne gi etter for den impulsen. Hvis hun ikke gjorde dette nå, så måtte hun gjøre det senere, og hun hadde allerede utsatt det så lenge som mulig.

Dette ekteskapet kunne ikke fortsette.

Hun var så fordypet i sine egne tanker at det tok et øyeblikk før hun merket at drosjesjåføren snakket til henne. – Unnskyld? Sa du noe?

Sjåføren kikket på henne i speilet. – Jeg bare lurte på om du bor i Penhally.

Amy presset frem et høflig smil. – Nei. Hun tvang seg til å slappe av i hendene. – Ikke nå lenger. Men jeg gjorde det, før … Før hele livet hennes raste sammen. – Jeg bodde her en stund.

– Så du skal hjem og feire nyttår med familien? Skal du bli lenge? Han kjørte forsiktig nedover veien der snøen lå fremdeles.

Ingen familie. Ingen feiring.

– Nei, det er bare et kort besøk. Jeg skal ta toget tilbake klokken åtte i kveld.

Det ga henne nok tid til å konfrontere ektemannen og si: Jeg vil skilles. Og så ville hun aldri se Penhally igjen.

– Vel, hold et øye med været. Er det ikke utrolig at det snødde igjen i natt? Når hadde vi sist snø på disse kanter? Og når var det så kaldt sist? Han ristet på hodet. – Global oppvarming, det er det det er. Klimaet er i ulage. Det er meldt uvær, så du bør beregne god tid så du ikke mister toget.

Amy hørte bare etter med et halvt øre mens hun så ut gjennom vinduet. Hun skulle reise fra Penhally i kveld om det så betydde at hun måtte gå på sine ben til stasjonen.

Da drosjen svingte inn i hovedgaten, banket hjertet som besatt, som om kroppen instinktivt stålsatte seg mot konflikt.

Hun akte seg litt ned i setet, sukket oppgitt og rettet seg opp igjen. Hva holdt hun på med? Hun oppførte seg som en flyktning, ikke en trettifem år gammel lege med en ansvarsfull jobb.

Men tanken på å stå ansikt til ansikt med Marco igjen brøt ned selvkontrollen, selvtilliten og verdigheten. De to siste årene hadde hun drømt om ham, tenkt på ham og grått over ham. Uansett hva hun holdt på med, hadde han dominert tankene hennes, men hun hadde forskånet seg fra muligheten for å støte på ham ved å flytte langt unna.

Hun hadde stolt så lite på seg selv at hun faktisk ikke bare hadde flyttet til en annen del av landet. Hun hadde flyttet til et annet kontinent.

– Stans her. Hun ble plutselig redd for at hun skulle støte på Marco før hun var klar til å se ham. – Takk, jeg kan gå herfra. Hun fant frem lommeboken, betalte og steg ut mens hun knuget vesken i hendene.

Hun ventet til drosjen kjørte videre og ble stående et øyeblikk og stirre bortover strandpromenaden i Penhally. Butikkene hadde ikke åpnet ennå, men julelysene blinket i vinduene som var vakkert pyntet. Snøen fikk det hele til å se ut som et landskap tatt rett ut av en Dickens-roman, og Amy smilte litt for seg selv. Hun fikk faktisk mer julestemning nå enn hun hadde hatt i julen. Minnene strømmet på. Hun så seg selv gå hånd i hånd med bestemoren og kjøpe julepynt og velge ut en kalkun hos slakteren.

Hun hadde alltid tenkt på Penhally som et fortryllende sted. De få lykkelige minnene hun hadde fra barndommen, var herfra.

Hun hadde ønsket at hennes egne barn skulle vokse opp her.

– Amy? Amy Avanti?

Hun snudde seg. Svetten piplet frem i håndflatene, og hjertet hamret vilt i brystet. Det føltes som å bli grepet på fersk gjerning i å naske når hun egentlig bare kom hjem igjen uten forvarsel.

– Tony … Hun klarte å presse frem et smil, selv om hun skulle ønske at innehaveren av vertshuset Smugglers’ Inn ikke hadde valgt akkurat dette øyeblikket til å spasere ute. – Du er tidlig oppe.

– Mye å gjøre på denne tiden av året, vet du. Han hadde trukket opp jakkekragen mot kulden og så spørrende på henne. – Er det alt? Jeg har ikke sett deg på en evighet, og det eneste du kan si, er «du er tidlig oppe»?

– Unnskyld. Hun følte seg brydd. – Jeg vet vel egentlig ikke hva jeg skal si …

– Du har alltid vært en kvinne som lytter mer enn du snakker. Tony smilte. – Og det gjør deg jo ganske unik. Vet Marco at du er hjemme?

– Nei. Hun hadde håpet å overrumple ham, håpet at han skulle bli så sjokkert over å se henne at han ikke kom til å si stort. – Det var en impulshandling. Vi har en del å snakke om.

– Vel, jeg hørte den Maseratien brøle forbi tidligere, så han er nok allerede på legekontoret. De har det travelt der.

Ordene vekket et urovekkende minne til live. Et minne om en varm sommerdag for to og et halvt år siden da hun og Marco nettopp var kommet til Penhally, nygift og med en masse planer. Fulle av håp og optimisme. Marco hadde tatt henne med på en kjøretur i sin elskede sportsbil, en bil som sto i stil med personligheten hans. Han hadde kjørt langs kystveien med den ene hånden på rattet og den andre over seteryggen hennes, og Amy hadde vært så forelsket at hun bare hadde sittet og sett henført på profilen hans.

Hvorfor hadde han valgt henne?

Hvor mange ganger hadde hun stilt seg selv det spørsmålet? Amy svelget hardt og skjøv tanken vekk. Han var ikke sammen med henne nå lenger. Og selv om det hadde vært hennes beslutning, visste hun at hun bare hadde fremskutt det uunngåelige.

– Det er rart at han kjører Maseratien. Den likte seg ikke i kaldt vær.

– Den liker fremdeles ikke kulde. I forrige uke fikk den motorstopp, og mannen din sto og gestikulerte og bannet så det lyste på italiensk. Hele landsbyen var innom bokhandelen og slo opp ord i den italienske ordboken, men når det gjelder den dyrebare bilen, bruker ikke Marco alltid ord som står i ordboken. Jeg rådet ham til å kjøpe en grei, tradisjonell engelsk bil som tålte engelsk vær, men ha sendte meg bare et foraktelig blikk.

– Ja, jeg kan tenke meg det.

– Det er godt å se deg igjen, Amy. Vi ble overrasket da du dro.

– Ja. Hun tvilte ikke på at hele landsbyen hadde mistet munn og mæle. Marco Avanti var ikke en mann kvinner forlot, spesielt ikke en såpass ordinær kvinne som henne, som burde være takknemlig over å ha kapret denne italienske hjerteknuseren.

Og hun hadde ikke gitt noen forklaring.

Hvordan kunne hun det? Det hadde vært altfor privat.

– Vel, det er godt å se deg igjen uansett. Hvis du skynder deg, rekker du å hilse på Marco før han åpner legekontoret. Han har det skikkelig travelt. Du har vel hørt om Lucy? Hun fødte litt for tidlig, så nå mangler de en lege.

Gjorde de det?

Hun hadde ikke hørt noe nytt fra Penhally på et år, ikke siden hun fikk det brevet fra Kate Althorp, legesekretæren, som en gang hadde vært en god venninne.

– Ja, da har de nok mye å gjøre. Og det var bra. Marco ville ikke ha tid til å argumentere eller lage vanskeligheter. Hun skulle gå inn på legekontoret, si det som måtte sies og så dra igjen før han fikk tatt til motmæle. Forhåpentlig ville han være for opptatt med pasientene til å bry seg noe særlig om en vordende ekskone.

Amy grøsset litt. Pusten sto som en hvit sky rundt henne. – Ser deg senere, Tony.

– Ja, jeg håper det. Stikk innom og ta en drink før du drar.

– Ja. Hun smilte, visste at hun ikke kom til å gjøre det. Hvorfor skulle hun utsette seg for all den sladderen for en drinks skyld? All verdens drinker var ikke nok til å lindre smerten ved å se Marco igjen.

*

I den andre enden av landsbyen satt Marco på legekontoret og stirret konsentrert på dataskjermen. – Kate? ropte han gjennom den åpne døren. – Sa ikke du at resultatet av blodprøvene til Lily Baxter hadde kommet inn?

– Vi har ikke fått lagt dem inn ennå. Kate kom inn med en kopp kaffe til ham. – Jeg forsøker å finne en vikar for Lucy, men det er ikke lett. Jeg fant fire nye grå hår da jeg sto opp i dag. Hun flyttet en bunke journaler og satte kaffekoppen på skrivebordet hans. – Drikk kaffen din. Du kommer til å trenge den. Du har pasienter på løpende bånd i dag.

– Tusen takk, du er en engel, amore. Har det brutt ut pest i landsbyen?

– Ikke spøk om sånt. Bare ta deg av dem én etter én. Jeg skal ordne med en sovepose hvis du må overnatte her.

– Sørg for at den soveposen også inneholder en varm, villig kvinne, sa han slepent, og Kate smilte.

– Du er uforbederlig.

– Har du fått ringt verkstedet?

– Ja. De kommer om et øyeblikk for å hente den. Gi meg nøklene, så slipper jeg å forstyrre deg.

Marco fisket nøklene opp fra lommen på jakken som han hadde hengt over stolryggen, og ga dem til Kate. – Her. Grazie, Kate. Du er ikke bare molto belissima, du er også veldig effektiv.

– Jeg vet å utnytte tiden. Du får mer tid til pasientene hvis jeg ordner med bilen, så den italienske sjarmen er bortkastet på meg.

– Hvorfor det? Marco lente seg tilbake og smilte langsomt. – Røm vekk med meg, Kate. Vi kan reise fra dette kalde, forblåste stedet og leve i synd i mitt vakre Italia. Jeg eier et palazzo i Venezia. Han så en skygge gli over ansiktet hennes.

Kate la merke til blikket hans og rødme lett og smilte som om hun ikke ville at han skulle se at hun var ulykkelig.

– Jeg kommer kanskje til å reise, sa hun lavmælt. – Kanskje det er på tide at jeg gjør noe annet. Men ikke sammen med deg. Så dum er jeg ikke. Nyttårsforsettet mitt er aldri å innlede et forhold til en mann som fremdeles er forelsket i en annen kvinne, og du passer inn i den kategorien.

Marco ble anspent, men klarte å holde masken. – Den eneste kvinnen jeg elsker, kurret han mykt, – står for øyeblikket parkert utenfor dette legekontoret med et motorproblem. Hun er snuppa mi. Stemmen hans var nøytral, men Kate smilte svakt og ristet langsomt på hodet.

– Du narrer ikke meg, Marco. Hver gang Amys navn blir nevnt, virker du så kjølig og behersket, men jeg vet at du ikke er det. Hva er det som skjer bak den masken du gjemmer deg bak?

Ingenting som han hadde tenkt å fortelle noen andre om.

– Jeg får inn min første pasient om fem minutter, og det er ikke nok tid. Når jeg elsker med en kvinne, trenger jeg minst et døgn.

– Kutt ut, ellers heller jeg en bøtte vann over deg! Hun lo motstrebende. – Det er ille nok at alle kvinnene i landsbyen er forelsket i deg. De venter alle på at det knuste hjertet ditt skal leges, så de kan sette inn støtet.

– Hjertet mitt er ikke knust. Marco bøyde seg frem og leste noe på dataskjermen. – Alle mine organer er intakte og fungerer perfekt.

– Det må du ikke finne på å si høyt! Vi har det travelt nok som det er. Kates smil bleknet. – Jeg skulle ønske jeg var mer som deg. Hvordan klarer du det? Du og Amy var så forelsket …

Marco ble overrumplet over den likefremme og personlige bemerkningen og utbrøt en ed på italiensk, men så så han vemodet i Kates blikk. Med en kraftanstrengelse skjøv han vekk dystre, nagende tanker om sin kone og rettet oppmerksomheten mot Kate. – Dette dreier seg ikke om meg, gjør det vel, Kate? Det dreier seg om deg. Om deg og Nick. Kanskje du bare skal fortelle ham at du elsker ham. Være ærlig.

– Hva? Jeg … Rød og brydd løftet Kate hånden til brystet og ristet heftig på hodet. – Hva får deg til å si det? For himmelens skyld, Marco …

– Nick er seniorpartner og min kollega, sa Marco slepent og lurte på hvorfor forhold var så utrolig komplisert. – Du er også min kollega. Det er umulig å unngå å legge merke til spenningen mellom dere to. Ofte befinner jeg meg i midten.

– Nick og jeg har kjent hverandre veldig lenge.

– Ja, jeg vet det. Marco sukket. – Du elsker ham. Fortell ham det.

– Selv om du hadde hatt rett, noe du ikke har, så mener du altså at jeg bare skal banke på døren til konsultasjonsrommet hans og si at jeg elsker ham?

– Hvorfor ikke? Det er jo sant. Jeg vet at menn foretrekker direkte tilnærmelser. Kvinnelist og spill er slitsomt. Hvis en kvinne vil la meg vite at hun elsker meg, hvorfor skal jeg stanse henne? Han slo ut med armene.

Kate lo overgivent. – Unnskyld, men jeg forsøkte å se for meg Nicks ansikt hvis jeg hadde fulgt rådet ditt.

– Problemet ditt er at du har forelsket deg i en engelskmann, og engelske menn vet ingenting om kjærlighet. De er stive, kalde og ufølsomme. Gi dem tjuefire timer til å elske med en kvinne, og de ville ha brukt tjuetre av dem til å se på fotball på TV. Han klarte å få henne til å smile.

– Kanskje du har rett. Hun rettet ryggen og så plutselig litt mindre sårbar ut. – Du er en god venn. Og du har veldig god innsikt til mann å være. Det ville ha vært mye enklere om jeg hadde falt for en het italiener i stedet for en kjølig engelskmann.

Marco tenkte på sitt eget katastrofale ekteskap. – Hete italienere kan gjøre feil, de også, sa han med et sukk. – Og Nick er egentlig ikke kald og følelsesløs, bare veldig trist. Han bærer på mye skyldfølelse og smerte. Han har vært gjennom mye de siste årene.

Tatt i betraktning alt som hadde skjedd de siste årene, var det forbløffende at han og medeieren fremdeles var i stand til å drive praksisen.

Han strakte seg etter kaffen og skjøv de dystre tankene vekk. Han ville ikke tenke på det nå. Det var romjul, og han hadde en lang liste med pasienter foran seg.

Han ville ikke få tid til å gruble eller tenke på noe annet enn jobben.

Og det var nettopp slik han ville ha det.

*

Amy stanset foran legekontoret. Den friske sjøluften bet i kinnene, og en enslig måke skrek over henne. Hun hadde ti minutter på seg før Marco begynte å ta imot pasienter. Hvis hun ikke skyndte seg, ville hun gå glipp av muligheten til å snakke med ham.

Ti minutter til å få en endelig slutt på ekteskapet.

Det var mer enn nok tid til å si det som måtte sies. Og han ville ikke få mulighet til å hale ut samtalen fordi pasientene ventet.

Hun skjøv døren opp og gikk inn i resepsjonen. Varmen slo mot henne da hun gikk mot skranken. Kate sto og snakket med resepsjonisten.

De hadde vært gode venninner, selv om Kate var minst ti år eldre enn henne. Hadde det vennskapet tatt slutt da hun reiste så brått? Amy tvilte ikke på at alle i Penhally hadde dømt henne for det, og hun klandret dem ikke.

– Har du time? Kate kikket opp – og sperret opp øynene. – Amy! Herregud. Hun skyndte seg rundt skranken. – Er du kommet hjem? Jeg trodde du var i Afrika fremdeles!

– Hei, Kate.

Kate nølte litt, men så gikk hun nærmere og ga Amy en god klem. – Det er så godt å se deg igjen, Amy. Vet Marco at du er her? Hvorfor har du ikke ringt?

– Marco vet ikke at jeg er her, men jeg vil gjerne snakke med ham et øyeblikk. Amy krympet seg da hun hørte seg selv. Hun hadde ikke sett mannen sin på to år, og hun fikk det til å høres ut som om hun bare hadde stukket innom for å spørre når han kom hjem til middag.

En skygge av tvil gled over Kates ansikt da hun kikket mot konsultasjonsrommet. – Han skal snart ta imot sin første pasient, og vi har fryktelig mye å gjøre fordi …

– Jeg vet at Lucy har fått barn, men jeg skal bare snakke med ham et lite øyeblikk. Hun klarte ikke å skjule desperasjonen i stemmen. Hvis Kate nektet henne å gå inn til Marco, betydde det at hun måtte vente, og Amy var ikke sikker på om hun hadde mot nok til det. Hun måtte gjøre dette nå med det samme. – Vær så snill, Kate.

Kate nølte litt, så gikk hun bak skranken igjen og løftet telefonrøret mens hun holdt blikket festet på Amy. – Jeg skal si fra at du er …

– Nei! Amy begynte å gå mot konsultasjonsrommet. – Jeg går rett inn. Raskt, før hun fikk tid til å ombestemme seg.

Med hamrende hjerte banket hun på døren.

– Kom inn.

Lyden av den melodiske, selvsikre stemmen fikk magen til å knyte seg, og hun lukket øynene et kort øyeblikk. Selv om han snakket flytende engelsk, var det ikke noe tvil om at han var italiener.

Hun skulle ikke bli mo i knærne. Hun skulle ikke legge merke til noe ved ham. Hun var ferdig med alt det. Hun skulle bare gå inn og si det som måtte sies, og så skulle hun gå igjen.

Hun åpnet døren og gikk inn i rommet. – Hallo, Marco. Hjertet hennes slo som vingene til en fanget sommerfugl da hun tvang seg til å se på ham. – Jeg ville ha et par ord med deg før du begynner å jobbe.

De mørke øynene møtte hennes, og varmen drev gjennom kroppen. Hun reagerte like kraftig på ham som hun alltid hadde gjort. Hun forsøkte å ta seg sammen og boret neglene inn i håndflatene.

En mann som alle andre? Hadde hun virkelig trodd det? Marco var noe helt for seg selv.

Hun hadde hatt to år på seg til å forberede dette møtet, så hvorfor tok synet av ham pusten fra henne? Hva var det med ham? Ja, han var råkjekk, men det fantes mange kjekke menn, og dem la hun knapt merke til. Marco var annerledes. Marco var personifiseringen av alt mannlig. Han var sterk, selvsikker og åpenlyst macho, og ingen kvinne kunne se på ham uten å begjære ham.

Og en stund hadde han vært hennes.

Hun så på ham nå og klarte ikke å tenke på noe annet enn den altoppslukende lidenskapen som hadde fortært dem begge.

Han lente seg langsomt tilbake i stolen og stirret på henne. De lange fingrene lekte med en penn han hadde brukt da hun kom inn.

Amy fornemmet de sydende følelsene under den nøytrale masken. – Vi må snakke sammen. Hun sto fremdeles i døråpningen med hendene foldet nervøst. Det gikk et gys gjennom henne da atmosfæren i rommet brått ble iskald.

– Du har valgt et merkelig tidspunkt for en gjenforening.

– Dette er ingen gjenforening. Vi har en del å diskutere, det vet du.

Han fortrakk ikke en mine. – Og jeg har tretti pasienter å ta meg av før lunsj. Det skulle ikke være nødvendig å minne deg på hva jeg prioriterer.

Nei, det var ikke det. Hans dyktighet og dedikasjon til jobben, var noe av det som hadde gjort henne tiltrukket av ham til å begynne med.

Det pene ansiktet hans var hardt og uttrykksløst, og hjertet sank i brystet på henne. Hva hadde hun ventet seg? Selvfølgelig ville han ikke ønske henne hjertelig velkommen. Ikke etter at hun hadde behandlet ham så dårlig. Ikke etter at hun hadde latt ham tro så mye stygt om henne. – Jeg hadde ikke noe valg, Marco. Jeg måtte komme. Du har ikke svart på brevene mine.

– Jeg likte ikke innholdet. Skriv om noe som interesserer meg, så kanskje jeg svarer. Nå må du gå. Den første pasienten venter.

– Nei. Panikken drev gjennom henne, og hun tok et lite skritt frem. – Vi er nødt til å gjøre dette. Jeg vet at du er opprørt, men …

– Opprørt? Han hevet øyenbrynene sarkastisk. – Hvorfor i all verden tror du det?

– Vær så snill, ikke vær sånn. Det hjelper ikke noen av oss. Ja, jeg dro, men det var det eneste rette, Marco. Det var det rette å gjøre for oss begge. Du forstår sikkert det nå som det har gått så lang tid.

– Jeg forstår at du forlot meg. Tror du at «opprørt» er en riktig beskrivelse for det jeg føler?

Amy kjente at kinnene ble varme. Sannheten var at hun ikke hadde noen som helst peiling på hva han følte. Hun hadde aldri visst hva han følte innerst inne mens de var sammen, og hun visste ikke hvordan han hadde reagert på at hun reiste. Hvis han var blitt opprørt da, så antok hun at det skyldtes at hun satte ham i forlegenhet og gjorde ham til gjenstand for sladder i landsbyen, eller at han hadde en plan for livet sitt, og hun ødela den. Ikke fordi han elsket henne. Hun visste at han aldri hadde gjort det. Hvordan kunne han ha elsket henne? Hva hadde hun hatt å tilby en mann som Marco Avanti?

Spesielt ikke da hun oppdaget …

Hun orket ikke å tenke på det akkurat nå. Hun skjøt haken frem og fortsatte. – Jeg ser at du er sint, og jeg bebreider deg ikke, men jeg kom ikke hit for å krangle. Vi kan gjøre dette enkelt, eller vi kan gjøre det vanskelig.

– Og du vil sikkert gjøre det enkelt. Forakten i stemmen hans sved som salt i et åpent sår. – Du valgte å gå din vei i stedet for å ordne opp i et problem.

– Det er ikke alle problemer som kan løses, Marco! Hvis hun ikke var forsiktig, kom hun til å avsløre mer enn hun hadde tenkt å avsløre. Hun gikk nærmere skrivebordet. – Du har all rett til å være opprørt, men vi er nødt til å snakke om fremtiden. Du må gå med på skilsmisse. Så vil du være fri til å … Gifte seg med en annen kvinne? Ordene satt fast i halsen.

– Har du kommet for å be meg om skilsmisse? Han reiste seg og så på henne med et farlig glimt i øynene. – Det er ille nok at jeg må stille en rekke diagnoser i løpet av en femminutters konsultasjon, men nå kommer konen min og vil avslutte ekteskapet i løpet av fem minutter også. Dette må være en spøk.

Hun hadde glemt hvor høy han var, hvor skremmende han kunne være. Han var over 1,90, bredskuldret og atletisk. Når hun så på ham nå, måtte hun tvinge seg selv til å la være å løpe ut i resepsjonen. – Det er ikke en spøk, og hvis jeg forstyrrer deg i arbeidstiden, så er det din egen feil. Du har ikke svart på brevene mine. Jeg var nødt til å komme hit. Og dette behøver ikke å ta lang tid.

Han grep så hardt om kanten av skrivebordet at knokene hvitnet. – Tror du virkelig at du kan dra din vei uten forklaring og så komme tilbake hit og avslutte ekteskapet vårt i løpet av en femminutters samtale? Øynene hans lynte av sinne, og stemmen steg. – Tror du det?

Hun skvatt til av temperamentsutbruddet hans. Hun hadde ikke trodd at han brydde seg så sterkt. Eller var han sint fordi hun hadde valgt å konfrontere ham her på legekontoret? – Ikke rop – det sitter pasienter på venterommet. De vil begynne å sladre.

– Sladre? Det er vel litt sent å bekymre seg om sladder nå. Men han satte seg igjen, skulte på henne og dro fingrene gjennom det mørke håret. Luggen falt ned i pannen igjen med det samme.

Lengselen etter å røre ved ham var så sterk at hun måtte holde hendene på ryggen for å hindre seg selv i å strekke dem ut og ta på ham, la fingrene gli gjennom håret hans.

Det virket som om han fornemmet den indre kampen hennes, for han så henne inn i øynene med et blikk som var smertelig velkjent. Atmosfæren i rommet endret seg brått og ble ladet av spenning, en spenning som pulserte i luften mellom dem og sa mye mer enn ord.

Amys kropp reagerte umiddelbart. Den uforklarlige tiltrekningen som hadde trukket dem mot hverandre den første gangen, var fremdeles der.

Og det betydde at hun måtte få dette overstått så fort som mulig. Amy bet tennene sammen og rygget mot døren.

Det var nettopp på grunn av dette at hun hadde reist så langt vekk. Hun hadde visst at det måtte ligge et helt hav mellom dem for at hun skulle klare å motstå den ufattelig sterke tiltrekningen som bandt dem sammen.

– Marco – det ligger bak oss nå. Ikke gjør dette vanskeligere enn det er.

– Det var du som gjorde det vanskelig, Amy. Stemmen hans var illevarslende rolig og lav, men før han fikk sagt noe mer, ble døren åpnet, og Kate kom inn.

– Marco, du må ta imot lille Michelle nå med det samme! Jeg har forklart for de første pasientene dine at de må vente litt. Beklager. Hun sendte Amy et unnskyldende blikk. – Kan du ta en kaffe på personalrommet så lenge?

Amy så at Marco rettet skuldrene og gjenvant kontrollen. Men tankene var tydeligvis andre steder, for et øyeblikk så han spørrende ut. – Michelle? Han sa navnet som om han aldri hadde hørt det før, og Kate så forskrekket ut.

– Ja, Michelle! Hva går det av deg? Så kikket hun på Amy og rødmet, som om hun plutselig forsto hva som var i veien. – Michelle Watson. Carol sa at hun var dårlig i går kveld og at hun er blitt verre. Hun har ringt etter ambulanse, men de sa at de ikke kunne komme før om tjue minutter fordi en lastebil har kjørt i grøften og sperrer veien. Jeg fatter ikke hvordan resten av Europa kan fungere med metervis med snø, mens vi ikke takler noen centimeter engang.

– Michelle Watson. Ja, selvfølgelig. Michelle. Marco reiste seg. – Send henne inn.

– Watson? Amy husket at Carol Watson nettopp hadde født da hun dro, og kikket på Marco idet Kate gikk ut igjen. – Carols baby?

– Hun er ingen baby lenger, sa han uttrykksløst og unngikk blikket hennes. – Du har vært borte i to år, og jeg har ikke tid til å oppdatere deg på alt som har skjedd her i mellomtiden. Du dro, Amy. Du tok et valg.

– Ja, men … Hun holdt inne og kjempet mot trangen til å forsvare seg. Hva ville han si hvis hun fortalte ham sannheten? Fortalte ham at hun hadde vært nødt til å dra. At hun hadde gjort det for hans skyld. Men hun visste at hun ikke kunne gjøre det. Hun kunne aldri fortelle ham sannheten, for hvis han fikk vite den, ville alt bli enda mer komplisert. Hun følte seg elendig. Det var så mye hun hadde lyst til å si, men hun kunne ikke si noe av det. – Jeg dro. Stemmen hennes skalv, men blikket han sendte henne bar ikke spor av medfølelse.

– Gå og ta deg en kopp kaffe. Eller bare gå. Det er du jo så flink til.

– Jeg kan ikke gå før vi har snakket sammen.

Han åpnet et skap og tok ut noe utstyr. – Da får du vente til jeg får tid til å snakke med deg. Ventetiden for å få en time er omtrent en uke. Be jentene i resepsjonen om å sette deg på listen. Kanskje de kan få klemt deg inn.

Kate kom inn igjen sammen med Carol, som bar den lille datteren i armene. Hun var tullet inn i et mykt, rosa teppe. En furten tenåring fulgte i hælene på dem. Det pene ansiktet var halvveis skjult bak en tykk maske av sminke.

Amy var på vei ut, men et blikk på lille Michelle var nok til at hun forsto alvoret i situasjonen. Barnet kjempet for hvert åndedrag.

– Å, doktor Avanti, utbrøt Carol i panikk. – Gudskjelov at du er her. Hun ble forkjølet, og jeg har våket over henne i hele natt. I morges ble hun verre. Jeg fikk panikk og ringte etter ambulanse, men de sitter fast i trafikken, og du vet alltid hva som skal gjøres, så jeg …

– Calma. Du må forsøke å roe deg ned, Carol. Marcos stemme var mild og beroligende mens han så undersøkende på barnet. – Du gjorde helt rett i å komme hit.

Amy tok et skritt frem. For øyeblikket hadde hun glemt sine egne problemer. – La meg hjelpe til. Hva vil du jeg skal gjøre, Marco?

Han så på henne og nikket kort. – Vi gir henne oksygen med det samme.

Amy fant oksygentanken og masken. Marco strøk hånden over jentas hals og trykket varsomt på nakkemusklene. – Hva har du gjort, Michelle, angelo mia? Gir du den stakkars moren din bekymringer?

Ingen kunne ha gjettet at han noen sekunder tidligere hadde vært klar til kamp. Det fantes ikke spor av hardhet i stemmen hans. Sinnet var som blåst vekk. I stedet var stemmen mild og omsorgsfull.

Han hadde alltid vært så flink med barn, tenkte Amy idet hun ga ham oksygenmasken. Barna ble alltid rolige sammen med ham. Da hun møtte ham for første gang, jobbet han som barnelege, og at det var hans spesialområde, var det ingen tvil om.

For en som ikke visste bedre, så det kanskje ut til at han bare trøstet barnet og beroliget henne, men Amy så hvor fingrene hans trykket, hvor blikket hans var rettet, og visste at han raskt hadde fastslått tilstanden hennes og tatt pulsen.

Carol klemte datteren inntil seg og så hjelpeløst på ham. – Hun spiste litt frokost, og så kastet hun voldsomt opp. Jeg har aldri sett henne så dårlig.

Tenåringen lente seg mot veggen og himlet med øynene. – Herlighet, mamma, det er ingen grunn til panikk. Hun holdt inne og hostet. – Du skal alltid gjøre et stort nummer ut av alt.

– Ikke fortell meg hva jeg skal gjøre eller ikke gjøre, Lizzie! glefset Carol sint. – Det var du som ga henne frokost! Du skulle ha sett at hun hadde problemer med å puste.

– Jeg er vel fanken ingen lege heller! glefset jenta tilbake, men Amy så bekymringen i øynene hennes og husket at Carol var gift på nytt. Lizzie måtte altså være hennes datter fra det første ekteskapet.

Alt var tydeligvis ikke bare fryd og gammen hjemme hos dem.

– Hun er her nå, og det er det som betyr noe, sa Marco og festet pulsmåleren på barnets pekefinger. – Jeg vil at hun skal være så rolig som mulig, slik at jeg får undersøkt henne skikkelig. Ligg stille nå, Michelle. Jeg skal hjelpe deg, tesoro.

Tesoro.

Amy forsøkte å la være å tenke på at han hadde kalt henne det en gang i tiden. Hun så på pulsmåleren. Det var typisk Marco at han hadde det mest moderne utstyret. Han hadde kanskje valgt å gå fra å jobbe som spesialist til allmennlege, men han insisterte fremdeles på å ha det mest moderne ustyret som fantes.

Han kikket på Carol og forklarte. – Denne viser hvor mye oksygen det er i blodet hennes. Jeg vil at det skal stige, så jeg skal gi henne noe som vil gjøre det lettere for henne å puste.

Carols var blek og dradd. – Er det astmaen igjen?

– Sì, det ser sånn ut. Hun har fått et virus, og det kan utløse et anfall. Han festet en maske på en inhalator.

– Michelle, jeg skal legge denne masken over nesen og munnen din, og jeg vil at du skal puste helt vanlig. Han la masken varsomt over munnen og nesen hennes. – Pust rolig nå. Flink jente. Vi begynner med denne og ser om det hjelper.

Michelle stirret opp på ham i panikk og pustet raskt og gispende.

Carol var like redd og strøk henne over ryggen. – Det går bra, lille skatt. Doktor Avanti skal gjøre deg frisk igjen. Han klarer alltid det, vet du.

Den lille jenta kavet med hendene og forsøkte å ta vekk masken, og Marco grep hendene hennes varsomt og satte seg på huk foran stolen Carol satt i. – Ikke ta den vekk, cucciola mia. Stemmen hans var dyp og beroligende. – Denne masken hjelper deg med å puste. Du må prøve å slappe av og glemme at den er der. Du skal høre på meg i stedet for å tenke på masken. Masken kan trylle. Han strøk fingrene over hånden hennes mens han snakket. – Har hun et yndlingseventyr? spurte han Carol.

– Eventyr? Jeg … jeg vet ikke …

– Tornerose, mumlet Lizzie, og Amy kikket overrasket på henne.

Så hun var ikke så likegyldig som hun lot som.

Hun hadde en mistanke om at Marco ville velge å sette inn en kanyle, så hun fant frem det han trengte fra skapet, i tillegg til en ampulle med hydrokortison.

– Aha, Tornerose. Det er mitt yndlingseventyr også. Marco smilte et smil som ville ha blidgjort den mest kyniske prinsesse og strøk det lyse håret vekk fra Michelles panne. Han holdt hele tiden øye med brystkassen hennes. – Nå skal jeg fortelle det på min måte. Det var en gang en vakker prinsesse som het Michelle som bodde i et slott ved havet. Han senket stemmen. – Amy? Kan du gi meg en kanyle og femti milligram hydrokortison. Siden hun kaster opp, går vi rett på intravenøst.

Problemene dem imellom var lagt til side. Amy ga ham det hun allerede hadde funnet frem, og han tok imot det mens han fortsatte med historien. – Prinsesse Michelle hadde en mamma og en pappa som var veldig glad i henne, og de bestemte seg for å holde et stort selskap på bursdagen hennes. Alle ble invitert. Han hadde naturlig anlegg for å fortelle historier. Den italienske aksenten ble tydeligere mens han roet ned barnet. Hun så på ham, og det var ingen tvil om at hun lyttet. Marco strøk fingrene over håndbaken hennes og lette etter en åre. Så nikket han og så på Amy. – Kan du klemme her for meg? Nå skal jeg sette inn en liten slange, Michelle, så jeg kan gi deg medisin for å gjøre deg bedre. Enda mer trylleri.

Amy stirret på Michelles lubne, lille hånd og var lettet over at det ikke var hun som lette etter en åre.

Carol så vekk og bet seg i leppen. – Jeg vet at du egentlig er barnelege og at du er flink til dette, men jeg orker ikke å se på. Hendene hennes er så små.

Amy var enig. Hun ville aldri ha valgt å spesialisere seg som barnelege.

Men Marco fortrakk ikke en mine. Dette kunne han. Dette var noe han følte seg trygg på. – Og prinsesse Michelle inviterte alle vennene sine til selskapet, og storesøsteren Lizzie, som hun var så glad i. Han så opp og smilte til Lizzie, som rødmet voldsomt.

– Nå kommer det et lite stikk, Michelle. Med stødige, erfarne fingre stakk han kanylen på plass. Michelle rørte seg knapt, og Marco tok sprøyten med hydrokortison, sjekket ampullen og sprøytet inn væsken. – Og det var det største og flotteste selskapet noen hadde sett. Alle hadde pyntet seg, og de danset, og prinsesse Lizzie møtte en kjekk prins.

– Ja, sikkert, her i kjedelige, gamle Penhally, mumlet Lizzie og begynte å hoste igjen.

Marco la fra seg den tomme sprøyten og så på henne igjen. – Prinsen var forkledd på sin vei hjem til slottet sitt. Øynene glitret humoristisk, og Amy så at Lizzie smilte motstrebende.

Det var umulig ikke å bli påvirket av ham, tenkte Amy. Han sjarmerte alle, uansett alder. Og han gjorde det samtidig som han behandlet et alvorlig astmaanfall.

Alle som sa at menn ikke kunne gjøre flere ting samtidig, hadde ikke sett Marco i aksjon. Han hadde jobbet lenge på sykehus, og han jobbet godt under press.

Carol så fremdeles fryktelig bekymret ut. – Må hun på sykehuset? Mannen min er hjemme for å si fra til ambulansen hvor vi er. Lizzie kan løpe tilbake og fortelle ham hva som skjer.

– Hvorfor må jeg det? Kan du ikke ringe? Lizzies gode humør forsvant, og stemmen ble sur og utålmodig igjen. – Det er iskaldt ute!

– Hvorfor kan du aldri bare gjøre som jeg sier? glefset Carol, men så presset hun leppene sammen. – Du tenker alltid bare på deg selv.

– Noen må jo gjøre det, for du bryr deg jo fanken ikke!

Carol gispet. – Elizabeth!

– Å, kutt ut! Hun hostet igjen og trampet ut av rommet og smelte igjen døren etter seg.

Carol krympet seg og rødmet dypt av forlegenhet og sinne. – Som om jeg ikke har nok å henge fingrene i, sa hun skjelvende. – Jeg beklager det der. Jeg skjønner ikke hva som går av Lizzie. Hun er blitt totalt forandret de siste månedene. Før var hun så søt og hjelpsom. Og hun forgudet Michelle. Nå er det som å bo sammen med en tidsinnstilt bombe.

– Hun er tenåring, sa Amy lavmælt mens Marco skrev et brev til sykehuset.

– Hun eksploderer over den minste ting, hun er ute til alle døgnets tider, og jeg vet aldri hvor hun er. Hun pleide å være den beste i klassen, men nå går det nedover med karakterene. Carol klemte Michelle tettere inntil seg. – Hun har begynt å vanke sammen med de forferdelige Lovelace-barna, og alle vet jo hvordan de er. Det skulle ikke forundre meg om de bruker narkotika …

Amy ble minnet på hvor vanskelig det var å jobbe i et slikt lite lokalsamfunn. Hun masserte tinningen og lurte på hvordan Marco klarte å være så avslappet.

Han snudde seg fra datamaskinen og så på Carol. – Har du snakket med skolen om Lizzie?

– To ganger. De ga meg bare en standardoppskrift på hvordan man takler tenåringer.

Skriveren begynte å summe. – Hvor ille er humørsvingningene hennes?

– Veldig ille.

– Jeg la merke til at hun hostet. Han tok brevet ut av skriveren og undertegnet. – Hvor lenge har hun gjort det?

– Hostet? Carol så litt perpleks ut. – Jeg vet egentlig ikke. En stund, tror jeg, når du nevner det. Sånn irriterende tørrhoste. Jeg spurte til og med om hun røykte, men da bare skulte hun olmt på meg og forsvant.

Marco la brevet i en konvolutt og ga henne det. – Lizzie er kommet i en vanskelig alder. Ikke voksen, og ikke barn. Usikker på hvem hun er. Litt opprør er naturlig og bra.

– Så du tror ikke at det er noe annet enn det? Tilliten i Carols øyne overrasket Amy. Det var helt tydelig at hun var rede til å tro alt han sa.

– Jeg synes vi skal snakke mer om det ved en senere anledning. Han stakk pennen ned i brystlommen igjen. – For øyeblikket må vi konsentrere oss om Michelle. Hun er ikke blitt noe særlig bedre, og det liker jeg ikke. Jeg vil sende henne til sykehuset og overlate bekymringen til dem. Du har bekymret deg nok som det er. Du kan heller gi Lizzie litt oppmerksomhet.

– Jeg vet ikke hva slags oppmerksomhet hun vil ha, sa Carol tørt. – Det er som å snakke med et fyrverkeri. Det ene øyeblikket er hun glad og fornøyd, og før jeg får sukk for meg, eksploderer hun. Jeg synes det er lettere å hanskes med småbarn.

Marco smilte skjevt. – Å være mor er verdens vanskeligste jobb, fordi man må lære noe nytt hele tiden. Du er en god mor, og gode mødre finner alltid en løsning – husk det.

Amy så hvor takknemlig Carol ble og snudde seg vekk et øyeblikk mens hun svelget hardt. Hvorfor kunne ikke Marco være likegyldig og følelseskald? Selv midt oppe i en krise klarte han å se alt i et større perspektiv. Han så ikke bare det lille barnet, han så også tenåringen og den bekymrede moren.

Det ville ha vært mye enklere hvis han ikke hadde vært så dyktig og omsorgsfull.

Men bare ti minutter sammen med ham hadde bekreftet hennes største frykt; at to år i selvpålagt «asyl» ikke hadde forandret følelsene hennes i det hele tatt. Hun kom til å elske Marco Avanti til hun trakk sitt siste sukk.

Marco ringte til barnelegen på sykehuset mens han holdt øye med Michelle. Han var bekymret fordi han ikke så noen særlig bedring etter medisineringen.

Hadde han oversett noe?

Var det noe annet han burde ha gjort?

Han hadde som regel ingen grunn til å tvile på sine evner som lege, men så var det heller ikke hver dag at han fikk inn et nødstilfelle samtidig som konen hans dukket uventet opp. Eller skulle han kalle henne ekskone? Det var tydelig at hun mente at forholdet deres var over. Han hadde også trodd det. Helt til hun kom busende inn og ba om skilsmisse.

For første gang i sitt voksne liv var han alvorlig rystet. Men siden hun åpenbart ikke hadde tenkt å dra før hun hadde sagt det hun var kommet for å si, måtte han på et vis klare å glemme at hun var der.

Han tvang seg til å konsentrere seg om Michelle, avsluttet telefonsamtalen og gikk gjennom sjekklisten når det gjaldt behandling av astmaanfall hos smårollinger. Nei, det var ikke noe han hadde oversett. Han hadde gjort alt han kunne gjøre.

Michelle måtte til sykehuset. Og konen hans sto og betraktet ham og ventet på det rette øyeblikket for å be om skilsmisse.

Hvorfor nå? Hvorfor måtte hun velge den travleste uken i året? Og ikke bare det, men de manglet en lege også. Han hadde ikke tid til å diskutere med henne. Forholdet deres var i dødskramper, og han hadde ikke tid til å forsøke å redde det.

Det var vel det hun hadde regnet med. Hvorfor skulle hun ellers velge nettopp dette øyeblikket? Håpet hun at arbeidspresset ville gjøre ham mer føyelig?

Håpet hun at han bare ville skrive under på den prikkede linjen og brenne alle broer?

Døren ble åpnet, og Kate kom inn. – Carol, mannen din sendte ambulansen hit. Jeg har ham på telefonen. Ambulansefolkene står ute i resepsjonen og lurer på om det fremdeles er bruk for dem. Vil du sende Michelle på sykehuset, Marco?

Carol så på Marco. – Er det virkelig så alvorlig?

Marco skjøv vekk sine egne problemer og nikket bestemt. – Absolutt. Jeg snakket med barnelegen, og hun vet at Michelle kommer. De legger henne inn over natten og observerer henne, og så foretar de en vurdering i morgen. Det er mulig at vi må endre medisineringen hennes. Jeg skal snakke med legen igjen når hun har undersøkt Michelle.

Carol lukket øynene et øyeblikk. – Det er så vanskelig, hvisket hun. – Hun er så liten, og det er så skremmende. Jeg går rundt og er bekymret hele tiden. Jeg vil bare at hun skal leve et normalt liv og være som alle andre barn. Hva kommer til å skje når hun begynner på skolen?

– Jeg vet at du er bekymret, Carol, men nå må du ta ett skritt av gangen. Han la en hånd på skulderen hennes. – Jeg skal diskutere medisineringen med sykehuset, og du og jeg skal holde øye med henne og se hvordan det går gjennom vinteren. Og om hun fra tid til annen får litt problemer, så skal vi takle de problemene sammen. Vi er et team. Hvis du er bekymret, så bestiller du en time og kommer hit og snakker med meg. Og vi skal snakke om Lizzie også.

Carol fikk tårer i øynene og bet seg i leppen. – Ikke vær så hyggelig. Da begynner jeg bare å gråte. Hun trykket hånden over munnen. – Unnskyld. Du synes vel at jeg er en idiot.

– Jeg synes at du er en god mor som er sliten og bekymret, sa Marco lavmælt og så ned på Michelle. Noe gjorde ham urolig. Den lille jenta var blek, og pusten hennes var raskere enn han likte. Han tok en rask beslutning og sa til Kate: – Jeg blir med ambulansen.

Kate klarte ikke å skjule misnøyen. – Drar du herfra nå midt i mottakelsen?

Marco forsøkte å legge an en munter tone fordi Carol var der. – Ikke midt i, jeg har egentlig ikke begynt ennå.

Kate ristet på hodet og sa oppgitt: – Marco, vi har en lang kø av pasienter. Doktor Tremayne og doktor Lovak har nok med sine egne pasienter, og nå som Lucy er borte …

– Vi har et sykt barn her som trenger meg, minnet Marco henne på i en mild tone.

Kate så fortvilet på ham og sukket. – Ja, selvfølgelig. Bli med Michelle. Du må prioritere henne. Vi skal klare oss her på et eller annet vis.

Carol så fra den ene til den andre med skyldbevisst uttrykk. – Jeg er virkelig lei for det.

– Du har ingen grunn til å be om unnskyldning, sa Marco. – På dette legekontoret får alle pasienter den behandlingen og oppmerksomheten de trenger når de trenger det som mest. Pasientene mine vil ikke ha noen innvendinger, for de vet at det kan være deres tur neste gang.

Kate så ikke overbevist ut, og Marco tenkte seg om et øyeblikk. Så festet han blikket på Amy, som sto i hjørnet av rommet og så utilpass ut. – Amy kan ta seg av pasientene mine. Så slipper Nick og Dragan å ta imot enda flere.

Hun så så sjokkert ut at man skulle tro at han hadde foreslått at hun skulle løpe naken over moloen.

– Jeg … Meg?

– Ja, du. Du er lege, ikke sant? Han fylte legekofferten med utstyr. – Du dukket tilfeldigvis opp midt i en krise. Du har vel ikke noe imot å hjelpe til?

– Men …

– For en strålende idé! utbrøt Kate merkbart lettet og fulgte Carol til døren og grep tak i det rosa teppet før det falt i gulvet. – Jeg hjelper Carol og Michelle inn i ambulansen mens du pakker ferdig. Kom når du er klar. Så kommer jeg tilbake og gir deg en rask orientering, Amy. Du kan bruke Lucys konsultasjonsrom.

Amy så panikkslagen ut. – Men jeg skal ikke bli … Døren slo igjen etter Kate, og Amy krympet seg og snudde seg mot Marco og slo ut med hendene. – Dette er latterlig, Marco. Jeg må bare snakke med deg i fem minutter, det er det hele.

– Som du ser, så har jeg ikke fem minutter. Jeg har ikke engang ett minutt. Jeg kan ikke snakke med deg før pasientene er tatt hånd om. Styrket av utsikten til en liten utsettelse før den uunngåelige konfrontasjonen, smekket Marco igjen legekofferten. – Hvis du vil snakke med meg, så hjelp til her. Da får jeg kanskje tid til å snakke med deg.

– Men …

Han løftet opp kofferten. – Det er prisen jeg forlanger for en samtale.

– Vi er nødt til å snakke sammen, det vet du. Hun klemte armene rundt livet, lot dem falle langs siden og sukket. – Du gir meg ikke noe valg.

– Like lite som du ga meg et valg da du forlot meg. Han så ut gjennom vinduet, husket snøen og grep jakken. Plutselig fikk han veldig hastverk med å komme seg vekk fra henne. Han var sint på henne. Og han var sint på seg selv fordi han fremdeles brydde seg så sterkt etter to lange år. Han trengte et pusterom. Han måtte finne ut hva han skulle gjøre. – Det er ikke noe mer å snakke om, Amy. Hvis du vil snakke med meg, så bli og ta deg av pasientene her. Når det er gjort, får jeg kanskje tid til å høre på deg.

*

– Hvis det er noe du ikke finner, så bare spør. Kate åpnet noen flere skap og veivet med hånden. – Alt du sannsynligvis kommer til å trenge, er her. Og hvis du trenger mer inngående informasjon om pasientene, kan Nick hjelpe deg. Trykk 2 på telefonen, så kommer du rett til ham.

Nick Tremayne, seniorpartneren. Selv om han var en god venn av Marco, hadde Amy alltid syntes at han var litt skremmende.

Hva ville han si til at hun var her? Like etter at hun hadde forlatt Marco, hadde Nick opplevd en tragedie da konen hans, Annabel, døde brått.

– Hvordan går det med ham? Jeg ble så sjokkert da jeg fikk brevet ditt.

– Ja, vi var i sjokk, alle sammen. Jeg syntes du burde få vite det, men det var neimen ikke enkelt å finne adressen din. Selv ikke den veldedige organisasjonen du jobbet for kunne garantere at de ville få brevet frem.

– Jeg reiste rundt. Det tok omtrent et halvt år før jeg fikk brevet. Amy sank ned i stolen og husket hvor nedslått hun var blitt da hun leste brevet. – Jeg skrev til ham. Bare et kort. Er han – går det bra med ham?

– Jeg tror det. Han bare driver på og røper ikke stort av hva han føler og tenker. Men Lucys baby vil nok gjøre ham i bedre humør. De har kalt henne Annabel.

– Å, så flott, sa Amy. – Jeg møtte Tony. Han sa at hun ble født for tidlig.

– Ja, hun ble født noen uker for tidlig, men hun har det helt fint. Hun er fremdeles på sykehuset, men hun får snart komme hjem.

– Og Nick – har han funnet en ny kvinne?

Kate mistet pennen på gulvet. – Han møter stadig kvinner. Hun bøyde seg og plukket opp pennen. – Men jeg tror ikke at det er noe seriøst med noen av dem. Er du klar? Jeg sender inn den første pasienten.

Amy strøk hånden over skrivebordsflaten og så på PC-en. Hun hadde kommet for å snakke med Marco, og her satt hun i konsultasjonsrommet hans og var klar til å ta imot pasientene hans. Hva hadde skjedd med hennes evne til å si nei? – Hvor mange pasienter er det?

– Det vil du ikke vite. Vi kan jo si det sånn at Marco er en meget populær lege. Hvis Dragan Lovak får noen avlysninger, kan jeg sende noen av pasientene til ham. Kate smilte. – Dette er veldig snilt gjort av deg, Amy. Vi setter virkelig pris på det. Jeg har forsøkt å finne en vikar for Lucy, men ingen har lyst til å tilbringe jul og nyttår i en forblåst landsby i iskalde Cornwall på så kort varsel. Du er rene livbøyen.

En livbøye? Amy svelget en hysterisk latter. Hun følte seg ikke som noen livbøye. Hun følte seg som den som var i ferd med å drukne. – Jeg vet ikke hvor mye nytte jeg får gjort. Jeg kjenner jo ikke pasientene. Det gikk en iling av engstelse gjennom henne. Mens hun jobbet i Afrika, hadde hun konsentrert seg om tropesykdommer. Ville hun klare å jobbe her på dette travle legekontoret?

– Du er lege. Det er det eneste som betyr noe. Kate bøyde seg frem og trykket på en tast på tastaturet. – Her finner du alle pasientopplysningene. Dette kommer til å gå helt fint. Du har jobbet i Afrika i to år, så problemene her i byen vil nok være rene barnematen sammenlignet med det du opplevde der.

Plutselig lengtet hun etter Afrika. Lengtet etter avstand fra Marco. Amy lukket øynene et øyeblikk og forsøkte å la være å tenke på hva som kom til å skje når han kom tilbake. Den samtalen kom ikke til å bli enkel, det var helt klart.

– Hvordan kaller jeg inn pasientene, Kate?

– Trykk på den knappen der. Kate flyttet en bunke journaler. – Det ligger en liste med spesialister i den øverste skuffen. I tilfelle du må henvise noen.

Amy så etter henne da hun gikk, og så trykket hun på knappen før hun fikk tid til å ombestemme seg. Hun skjøv vekk engstelsen og smilte da den første pasienten kom inn.

– Hallo, mrs … Amy kikket raskt på skjermen. – Duncan. Doktor Avanti måtte bli med en pasient til sykehuset, så jeg har overtatt for ham i dag. Hva kan jeg gjøre for deg?

– Jeg har følt meg elendig de siste dagene. Helt siden første juledag. Paula Duncan sank ned på stolen og slapp vesken ned på gulvet. – Jeg tenkte at det var influensa eller noe sånt – det er noe som går nå. Jeg hadde ikke tenkt å bestille en time, men i morges fikk jeg så vondt i hodet, og jeg er helt nummen og rar rundt det høyre øyet.

Amy reiste seg. – Hvor lenge har du hatt det utslettet på nesen?

– Det var der da jeg våknet. Pent, ikke sant? Mrs Duncan løftet en hånd til ansiktet og lo oppgitt. – Nå ser jeg ut som en klovn også. Jeg får ikke brukt kjolen jeg kjøpte til nyttårsselskapet, hvis de ikke finner ut at det skal være et maskeradeball, da.

Amy undersøkte utslettet og husket at hun hadde sett en pasient med et lignende utslett på et av feltsykehusene i Afrika. – Så det brøt ut i morges?

– Ja. Akkurat når du tror at ingenting kan bli verre, så blir det det.

Amy tenkte på sin egen situasjon og smilte svakt. – Jeg skjønner hva du mener.

– Hadde det ikke vært for at jeg har så store smerter, ville jeg ha vært flau over det. Men akkurat nå bryr jeg meg ikke. Jeg bare håper at det er noe du kan gjøre. Jeg aner ikke hva det utslettet kommer av. Jeg var alene i julen, så jeg kan ikke ha blitt smittet av noe.

Amy vasket hendene og satte seg ned igjen. – Utslettet tyder på at du har en øyesykdom, mrs Duncan. Jeg skal gi deg en henvisning til en øyespesialist på sykehuset.

Amy åpnet skuffen og fant listen Kate hadde nevnt. Hun hadde ikke trodd at hun kom til å få bruk for den så raskt. – Det er en sykdom som kommer av det samme viruset som fører til meslinger.

– Meslinger i øyet? Er det mulig? Da må jeg ha vært i kontakt med noen med meslinger, da. Men hvem? Jeg kjenner ikke engang noen småbarn.

Amy ristet på hodet. – Det fungerer ikke på den måten. Når du har hatt meslinger, ligger viruset latent i kroppen og kan blusse opp igjen.

– Går det ikke vekk av seg selv? Hvorfor må jeg til en øyelege?

– Øyelegen vil gi deg en grundig undersøkelse og oppfølging. Men jeg skal gi deg en resept på en medisin. Amy fant navnet på medisinen på PC-en og skrev ut resepten. – Hvis medisinen blir tatt innen syttito timer etter at symptomene viste seg, er det en god sjanse for at den kan minske risikoen for komplikasjoner. Ta medisinen med deg til øyelegen og vis ham den. Det kan hende han vil gi deg noe annet.

Mrs Duncan la resepten ned i vesken. – Må jeg dra med det samme?

– Ja. Jeg ringer og sier at du er på vei.

Mrs Duncan reiste seg. – Tusen takk. Hun så ganske perpleks ut. – Jeg vet ikke hva jeg hadde ventet meg, men det var sannelig ikke dette.

– Hvis du lurer på noe, kan du komme tilbake og snakke med meg.

Men så husket hun at hun ikke kom til å være der. Hun skulle reise igjen om noen timer. Hun så på klokken og lurte på hvor lenge Marco kom til å være borte. Og hvordan gikk det med Michelle? Det føltes rart å være hjemme i England igjen.

Hun tok imot noe som virket som en endeløs strøm av pasienter, og så kom Nick inn.

– Hallo, Nick. Amy reiste seg nervøst. – Hyggelig å se deg igjen.

– I like måte. Han så spørrende på henne. – Og ganske overraskende, må jeg si.

– Ja. Jeg … Marco og jeg har en del å snakke om, men så ble det fryktelig travelt her, og jeg sa at jeg kunne hjelpe til. Hun sank ned i stolen og smilte prøvende.

– Vi er glad for at du vil hjelpe til. Hvordan har du det?

– Bra, løy hun. – Og du? Jeg hørte at du er blitt bestefar. Gratulerer. Men du ser altfor ung ut til å være bestefar.

– Det er sånt som skjer når man får barn i ung alder, sa Nick tørt. – Hvordan var Afrika?

– Interessant. Hun nølte, usikker på hva hun skulle si, men hun måtte si et eller annet om Annabels død. – Det var veldig leit å høre om Annabel, Nick.

– Ja, takk for kortet ditt. Han virket så kjølig og rolig. – Hvilke planer har du nå?

Skilsmisse. – Jeg vet ikke helt. Marco og jeg må snakke sammen.

Nick nikket. – Ja vel, hvis det er noe du lurer på, så bare ring meg eller Dragan.

– Takk. Amy så etter ham da han gikk, og i neste øyeblikk kom Kate inn med en kopp kaffe. – Er den til meg?

– Du har fortjent den. Jeg kan se gulvet på venterommet nå, så det er et godt tegn.

– Er Marco kommet tilbake?

– Ja, men han måtte dra rett ut igjen. En mann fra bryggeriet fikk smerter i brystet mens han kom med varer til Penhally Arms. Det er bestilt mengder med drikkevarer til nyttårsfesten. Kate satte kaffekoppen på skrivebordet. – Svart uten sukker, ikke sant?

Amy kikket overrasket på henne. – Jo. Takk skal du ha.

– Tips fra Marco. Han sa at du var ubrukelig om morgenen hvis du ikke hadde fått kaffe.

Minner om lange, late morgener i sengen med Marco fylte hodet, og Amy ble varm i kinnene. Hun strakte ut hånden og trykket på knappen for å kalle inn neste pasient. – Da får jeg fortsette. Er det alltid slik her?

Kate lo. – Nei, noen ganger er det travelt.

Hun tenkte på alle pasientene hun hadde tatt imot hittil og forsto at Marco faktisk hadde ment det da han sa at han ikke hadde tid til å snakke med henne.

– Doktor Avanti? En mann nølte i døråpningen, og Amy smilte da hun kjente ham igjen. Et ansikt fra barndommen.

– Rob! Hvordan står det til? Hun rødmet og viftet unnskyldende med hånden. – Unnskyld. Det står vel ikke helt bra til siden du er kommet hit. Hva kan jeg hjelpe deg med? Det føltes rart å sitte her og snakke med en hun hadde kjent da hun var barn. Fiskeren Rob var en del av barndommen hennes. Hvor mange timer hadde hun ikke sittet og sett på ham når han kom inn med båten og halte inn fangsten?

Hvordan så han på henne? Som en som fremdeles var et barn?

Eller en som var i stand til å behandle helseproblemene hans?

– Det er hånden min. Han satte seg ned og tok av seg jakken. – Den har vært sånn i noen dager. Jeg tenkte at det kom til å gå over, men det blir bare verre, og utslettet sprer seg oppover armen.

Amy bøyde seg frem for å se på hånden hans. Hun så betennelsen og misfargingen som strakte seg oppover armen. Hun ble helt tom i hodet og fikk panikk. Hva kunne det være? – Har du blitt bitt eller skrapet deg opp på noe? Hun løftet hånden hans og merket at Rob krympet seg. – Gjør det vondt?

– Veldig. Han så tankefullt ned på hånden. – Jeg tror ikke at jeg har skrapet meg på noe, men du vet hvordan det er å håndtere fisk. Det er fort gjort å få et kutt. Og vi har ikke tid til å sjekke småskader hele tiden. Smerter og kutt er en del av jobben.

Fisk. Selvfølgelig. Amy studerte hånden hans igjen. Utslettet var spesielt. Erysipeloid. – Jeg tror det er det som har skjedd, Rob. Du må ha skrapet deg opp uten å merke det, og så er såret blitt betent. Bakterier blir lett overført fra fiskeslim og innvoller. Jeg skal gi deg antibiotika.

– Så du har sett dette før?

– Nei, men jeg har lest om det. Amy snudde seg mot PC-en og lette etter medisinen hun ville ha. – Fiskere er spesielt utsatt for infeksjoner i hendene og fingrene. Denne infeksjonen kalles erysipeloid. Men en antibiotikakur bør ta knekken på den. Men det er lurt å forebygge slikt, Rob. Du bør spraye desinfeksjonsvæske på overflatene der du jobber og vaske hendene med en antibakteriell såpe.

– Ja, jeg har en sånn såpe, men det er ikke alltid vi bruker den. Når du haler inn garn og kjemper mot vind og bølger, er det ikke håndvask som blir prioritert.

Amy ga ham resepten. – Hvis det blir verre, må du komme tilbake.

Rob reiste seg og så nysgjerrig på henne. – Lille Amy. Jeg husker deg fra du rakk meg til knærne. Du besøkte bestemoren din hver sommer og bodde i det lille huset ved stranden. Du var alltid alene, lekte ikke med barna her. Du pleide å stå på moloen og se på oss når vi kom inn med fangsten. Du var så alvorlig hele tiden, husker jeg. Det så ut som om du ville rømme til sjøs.

Amy stirret målløs på ham.

Hun hadde tenkt på hvordan det ville være å seile av sted til et nytt liv. Et bedre liv.

Lykken kommer ikke og banker på døren din, Amy, du må jakte på den.

Rob rynket pannen. – Er det noe galt? Du ble så blek.

Amy tvang frem et smil. – Nei da, jeg bare tenkte tilbake. Jeg elsket å være her.

– Hun var en flott kvinne, bestemoren din. Og hun var så stolt av deg.

Amy svelget hardt. – Hun ville så gjerne at jeg skulle bli lege.

– Og det la hun ikke skjul på. Rob flirte. – Hun fortalte alle om hvor flink du var. Han smilte vemodig. – Vi savner Eleanor, men det unge paret du solgte huset til, er et hyggelig par. De har to barn nå.

– Fint. Amy ville avslutte denne samtalen så fort som mulig, så hun reiste seg og gikk mot døren. – Kontakt oss igjen hvis du ikke blir bedre.

Han rørte seg ikke. Det virket som om han fornemmet det følelsesmessige kaoset som hersket inni henne. – Hun lengtet etter å se deg gift og at du skulle få barn. Hun ville ha frydet seg over å se deg og doktor Avanti sammen. Det er bra at du er kommet tilbake. Flott for legekontoret også. Jeg vet at de har altfor mye å gjøre, særlig nå som Lucy er borte.

Tilbake? – Jeg er egentlig ikke … jeg mener, det er ikke derfor … Hun holdt inne og smilte. – Det var veldig hyggelig å se deg igjen, Rob. Det var ingen grunn til å forklare at hun ikke skulle bli, at hun allerede skulle ha reist tilbake til stasjonen. De ville snart finne ut at hun bare hadde vært her på et kort besøk, og hun behøvde ikke å forklare noe, for hun ville ikke være her.

Hun kjente et støt av skyldfølelse fordi Marco måtte takle enda mer sladder. Hun lukket døren etter Rob og satte seg ved skrivebordet og hvilte hodet i hendene.

– Det ser ut til at det er like vanskelig å ta seg av pasienter her som i Afrika. Marcos melodiske, dype stemme trengte inn i mylderet av minner. Hun skvatt og rettet seg opp i stolen.

Selv om hun hadde lengtet etter å snakke med ham, var hun ikke sikker på om hun kunne takle det nå som øyeblikket endelig var kommet.

